Covid-19: Oorsese jagters sak en pak huis toe | Netwerk24
Covid-19: Oorsese jagters sak en pak huis toe
Deur Alet van der Walt 19 Maart 2020 19:14
Die rimpeleffek van die Covid-19-pandemie word tot in elke uithoek van die wêreld gevoel en het selfs die vrede om kampvure in die Bosveld versteur.
Danny McGee, 'n Amerikaanse jagter wat saam met KP van Dyk gejag het, by 'n koedoebul. Foto: Facebook
KP van Dyk, 'n professionele jagter van Thabazimbi, sê nadat pres. Cyril Ramaphosa die reisverbod na Europa en Amerika ingestel het, moes bykans 70 Europeërs, meestal van Denemarke, hier haastig hul tasse gepak het om na hul lande terug te keer.
Van Dyk sê besoekers is aangeraai om op die eerste beskikbare vlug na hul land terug te keer weens kommer dat hulle nie later terugvlugte sal kry nie.
Daar was tien jagters en sowat 60 fotograwe tuis by twee lodges buite Thabazimbi wie se besoek aan Suid-Afrika kortgeknip is.
Van Dyk sê hy sou tot 14 April jagters gehad het. Hy sê die toerismebedryf, wat die jagbedryf insluit, word baie sleg deur die reisverbod weens die pandemie getref.
Hy sê baie mense besoek ook tydens jagtogte die Pilanesberg-natuurreservaat.
"Ons koop groot hoeveelhede kos en kruideniersware in Thabazimbi by die Pick n Pay aan. Dit is soveel voorraad dat hulle dit vir ons kom aflewer, so almal gaan hierdie ding voel.
"My inkomste is daarmee heen ek sal nou ander planne moet maak. Ek is maar een ou, al die jagplase is in dieselfde bootjie," sê hy.
Van Dyk sê jagmaatskappye gebruik gewoonlik hul oorsese kliënte se deposito's om voor die seisoen wild aan te koop, en om die jagkampe in stand te hou en te verbeter.
"Jy koop dalk 'n kragopwekker uit die deposito aan om seker te maak jou gaste word nie deur beurtkrag verontrief nie. Waar gaan die ouens die geld kry om dit terug te gee?"
Hy sê die onsekerheid oor hoe lank die pandemie gaan voortduur en tot wanneer daar 'n reisverbod gaan geld, vererger sake.
Meer oor: Cyril Ramaphosa | Thabazimbi | Toerismebedryf | Koronavirus | Korona | Virus | Covid 19-Virus